**Anexa nr. 1**

**PROGRAMUL  
DE ATRAGERE A REMITENŢELOR ÎN ECONOMIE  
„PARE 1+1” PENTRU ANII 2010-2015**

1. **Identificarea problemei**

Fenomenul migraţiei continuă să ﬁe o provocare pentru Republica Moldova, oferind oportunităţi, dar şi prezentând riscuri în ceea ce priveşte nivelul şi perspectivele de dezvoltare durabilă a ţării.

Problema migraţiei rămâne în atenţia autorităţilor Republicii Moldova, cercetătorilor şi organizaţiilor internaţionale, datorită tendinţelor de creştere a numărului populaţiei implicate în proces şi a multitudinii de consecinţe economice, demograﬁce, sociale, culturale, etc.

Conform datelor oficiale, peste 380 mii moldoveni sunt plecaţi la muncă peste hotare, în timp ce studiile Organizaţiei Internaţionale pentruMigraţie estimează această cifră ca depăşind 800 mii persoane. Pe de altă parte, fiecare al doilea moldovean are cel puţin o rudă plecată în străinătate.

Sondajele efectuate în rândul migranţilor denotă că peste 70% intenţionează să se întoarcă acasă şi peste 12% din ei planifică să investească într-o o afacere.

Remitenţele în R. Moldova sunt destinate preponderent consumului, în timp ce pentru investiţii sunt alocate doar 2% din economii.

În urma mai multor analize şi sondaje realizate, au fost identificate un şir de probleme cu care se confruntă cetăţenii, care doresc să se întoarcă în ţară:

a) accesul limitat la resursele informaţionale privind oportunităţile de dezvoltare a unei afaceri în Republica Moldova;

b) insuficienţa pîrghiilor de susţinere a iniţierii unei afaceri;

c) nivelul scăzut al abilităţilor antreprenoriale în rîndurile potenţialilor întreprinzători;

d) accesul limitat al întreprinderilor mici şi mijlocii la sursele de creditare;

e) lipsa mijloacelor financiare suficiente pentru iniţierea unei afaceri;

f) nivelul scăzut de dezvoltare a întreprinderilor mici şi mijlocii în zonele rurale;

g) volumul redus al remitenţelor investite în economie.

În acest context, se impune adoptarea unor măsuri eminente de implicare a statului, respectiv, modificarea şi completarea Hotărîrii Guvernului cu privire la Programul de atragere a remitenţelor în economie „PARE 1+1” pentru anii 2010-2015 (în continuare – Programul):

1. **Scopul**

Scopul Programului este mobilizarea resurselor umane şi financiare ale persoanelor plecate peste hotarele ţării pentru a desfăşura activitate de muncă, numite în continuare lucrători migranţi, în dezvoltarea economică durabilă a Republicii Moldova.

1. **Obiectivele**

Obiectivele Programuluisunt următoarele:

a) creşterea nivelului de informare a lucrătorilor migranţi din Republica Moldova şi a beneficiarilor de remitenţe privind oportunităţile de dezvoltare a unei afaceri în ţara de origine;

b) sporirea abilităţilor antreprenoriale în rîndul lucrătorilor migranţi şi beneficiarilor de remitenţe;

c) stimularea înfiinţării şi dezvoltării întreprinderilor mici şi mijlocii de către lucrătorii migranţi şi beneficiarii de remitenţe;

d) facilitarea accesului lucrătorilor migranţi şi beneficiarilor de remitenţe la resursele financiare necesare înfiinţării/dezvoltării întreprinderilor mici şi mijlocii în Republica Moldova;

e) promovarea culturii financiare şi a economiilor.

**4. Grupul-ţintă**

La Program pot participa:

a) lucrătorii migranţi din Republica Moldova;

b) rudele lucrătorilor migranţi: (părinţii, copii, soţul/soţia)

**5. Criterii de eligibilitate**

Aplicarea la Program este posibilă doar în cazul în care participantul va întruni condiţiile de bază:

a) este lucrător migrant din Republica Moldova sau rudele acestuia (părinţii, copii, soţul/soţia) – beneficiari de remitenţe;

b) este cetăţean al Republicii Moldova;

c) doreşte să lanseze o afacere proprie în Republica Moldova sau să dezvolte afacerea existentă;

d) poate confirma, prin  prezentarea documentelor justificative, că mijloacele financiare pe care le deţine provin din remitenţe.

**6. Implementarea, coordonarea şi supravegherea**

Organizaţia pentru Dezvoltarea Sectorului Întreprinderilor Mici şi Mijlocii (în continuare – ODIMM) este responsabilă de implementarea, coordonarea şi monitorizarea activităţilor prevăzute în Program.

Supravegherea şi evaluarea activităţilor şi a modului de desfăşurare a Programului se efectuează de către un comitet, în a cărui componenţă intră reprezentanţi ai autorităţilor şi instituţiilor interesate, numit în continuare Comitet de Supraveghere. Comitetul se convoacă în şedinţe ordinare cel puţin o dată în trimestru, iar componenţa nominală a acestuia se aprobă prin hotărîre de Guvern.

**8. Componentele Programului**

**Componenta I** – Informare şi comunicare

**Componenta a II-a** – Instruire şi suport antreprenorial

**Componenta a III-a** – Finanţare a afacerilor  / Regula 1+1

**Componenta a IV-a**– Monitorizare post-finanţare şi evaluare a Programului

**Componenta I**– Informare şi comunicare

Campania de informare şi promovare a Programului va fi realizată cu scopul de a aduce la cunoştinţa publicului larg, inclusiv a grupului-ţintă, informaţii despre lansarea şi desfăşurarea Programului, condiţiile de eligibilitate şi instituţiile responsabile de implementarea lui.

Componenta I se va desfăşura prin utilizarea mai multor căi şi instrumente:

1. organizarea de tururi de informare în regiuni şi activităţi de informare în cadrul Autorităţilor Publice Locale, Organizaţiilor Non-Guvernamentale, Agenţiei Naţionale pentru Ocuparea Forţei de Muncă, Agenţiilor de Dezvoltare Regională, Asociaţiilor de tineret, etc.;
2. realizarea de emisiuni radio şi TV, publicarea de articole şi anunţuri în mass-media, inclusiv pe paginile web: [www.odimm.md](http://www.odimm.md); [www.mec.gov.md](http://www.mec.gov.md); [www.businessportal.md](http://www.businessportal.md); [www.migraţie.md](http://www.migraţie.md) şi ale partenerilor de dezvoltare ai ODIMM;
3. difuzarea de pliante şi postere informaţionale în autogări, aerogări, gări de trenuri şi în alte locuri de întrunire a grupului-ţintă;
4. organizarea de activităţi de informare în cadrul Ambasadelor şi Reprezentanţelor Republicii Moldova peste hotare;
5. organizarea de activităţi de informare prin intermediul asociaţiilor diasporei.

**Componenta a II-a** – Instruire şi suport antreprenorial

Componenta II va include:

1. Recepţionarea cererilor de participare

Pentru a aplica la Program, fiecare participant va depune următorul set de documente:

a) Buletinul de identitate al participantului;

b) Documente justificative privind provenienţa banilor din remitenţe:

* Contract de muncă din străinătate al migrantului - tradus la Biroul de Traduceri; (după caz)
* Adeverinţă de confirmare a salariului/veniturilor; (după caz)
* Declaraţii anuale pe venit; (după caz)
* Extras din conturi bancare; (după caz)
* Dispoziţii de transfer bancar; (după caz)
* Adeverinţă privind impozitele plătite; (după caz)
* Declaraţie vamală; (după caz)
* Alte documente.(după caz)

c) declaraţia pe propria răspundere privind provenienţa sumei de bani din remitenţe;

d) documentele justificative privind gradul de rudenie cu lucrătorul migrant (Buletin de identitate, Certificat de căsătorie/divorţ, Certificat de naştere) (după caz);

e) Formulare extrase de pe site [www.odimm.md](http://www.odimm.md);

- Formular de participare la Program

- Cerere de participare la instruire

Dosarul complet va fi depus de către participant (personal, expediat poştal sau on-line) la ODIMM şi înregistrat, menţionîndu-se data şi numărul de înregistrare.

Participanţii care au depus dosare incomplete nu vor fi acceptaţi în cadrul Programului.

Perioada de înscriere şi depunere a dosarului va fi anunţată pe site-urile oficiale ale Ministerului Economiei, ODIMM, precum şi în presă.

1. Instruirea participanţilor

Cursurile de pregătire antreprenorială vor fi desfăşurate de către ODIMM pe întreg teritoriul Republicii Moldova, fiind organizate pe module, cu o durată totală de 50 de ore academice.Participanţii la instruire vor plăti 50% din costul total al cursurilor, fiind asiguraţi cu materiale didactice şi consultative.

1. Asistenţa postinstruire

Participanţii la Program vor fi consultaţi gratuit în alegerea formei organizatorico-juridice potrivite, inclusiv la înregistrarea întreprinderii. De asemenea, luînd în considerare faptul că pentru finanţarea unei afaceri este nevoie de un plan de afaceri, ODIMM va acorda asistenţă individuală participanţilor în elaborarea acestuia, precum şi consultaţii pe întreaga durată de lansare şi dezvoltare a afacerii.

Componenta a II-a este obligatorie, excepţie făcînd persoanele fizice şi juridice care desfăşoară activitate antreprenorială şi nu au înregistrat pierderi pe parcursul ultimilor 3 ani.

**Componenta a III-a**– Finanţarea afacerilor / Regula 1+1

Ca urmare a instruirii obţinute în cadrul Componentei a II-a, participanţii la Program vor putea solicita următoarele instrumente financiare:

1. Grant pentru iniţierea şi/sau dezvoltarea afacerii;
2. Garanţie financiară pentru creditele solicitate de la instituţiile financiare;
3. Subvenţionarea ratei dobânzii pentru creditele obţinute de la instituţiile financiare.

1). Participanţii vor putea solicita un grant pentru crearea întreprinderilor noi şi/sau dezvoltarea celor existente.

Grantul se va acorda în baza „Regulii 1+1”, adică fiecare leu investit din remitenţe va fi suplinit cu un leu din cadrul Programului.

Grantul va fi echivalent cu suma remitenţelor, justificată în documentele prezentate de participant.

Un lucrător migrant va putea beneficia, în cadrul Programului, o singură dată de grantul în sumă de până la 200000 lei, care va contribui la crearea/dezvoltarea unei întreprinderi.

În cazul întreprinderilor create de mai mulţi lucrători migranţi şi/sau rudele acestora, valoarea maximă a grantului va putea constitui 200000 lei pentru fiecare lucrător migrant care investeşte remitenţele în întreprinderea respectivă.

În cazul în care un lucrător migrant doreşte să investească remitenţele în afacerea / afacerile create de copiii lui, fiecare din participanţi, fondatori de întreprindere, poate beneficia de un grant în sumă de până la 200000 lei.

În cazul asocierii într-o entitate juridică a mai multor întreprinderi, create de lucrătorii migranţi şi/sau rudele acestora, şi prezentării unui business-plan comun pentru finanţarea unui proiect investiţional, grantul maxim va constitui câte 200000 lei pentru fiecare lucrător migrant, care investeşte remitenţele în întreprinderea respectivă.

Grantul se va acorda participanţilor la Program de pe întreg teritoriul Republicii Moldova pentru lansarea/dezvoltarea activităţii antreprenoriale, cu respectarea raportului de 70% pentru localităţile rurale şi 30%, din valoarea totală a bugetului, pentru municipiile Chişinău şi Bălţi (20% şi, respectiv, 10%), excepţie făcînd, suburbiile acestora.

În cadrul prezentului Program, toate activităţile sînt eligibile pentru finanţare, cu excepţia:

* importului de mărfuri, cu exepţia echipamentului de producţie şi a materiei prime;
* activităţilor fiduciare şi de asigurare;
* activităţilor fondurilor de investiţii;
* activităţilor bancare, de microfinanţare şi altor activităţi financiare;
* activităţilor de schimb valutar şi de lombardare;
* jocurilor de noroc;
* procurării bunurilor imobiliare;
* comerţului;
* serviciilor de alimentaţie publică prestate în municipiile Chişinău şi Bălţi, (excepţie suburbiile acestora).

Plăţile pentru TVA vor fi considerate cheltuieli neeligibile în cadrul Programului, cu excepţia plăţilor pentru achiziţiile efectuate de întreprinderile care nu sunt înregistrate ca plătitori de TVA.

2). În cazul în care beneficiarul grantului nu dispune de sume suficiente pentru efectuarea integrală a investiţiei planificate, acesta va fi asistat de ODIMM în solicitarea unui credit bancar. La necesitate, ODIMM va garanta pînă la100% din mărimea creditului, care nu va depăşi echivalentul sumei grantului stipulat în contractul de finanţare nerambursabilă.

3.) În cazul în care un lucrător migrant are o idee de afacere, dar nu dispune de suficiente resurse financiare pentru implementare, acesta poate obţine un credit de la instituţiile financiare pentru crearea şi/sau extinderea afacerii, cu rata dobânzii subvenţionată. Suma cumulativă a dobânzii subvenţionate nu va putea depăşi 200000 lei.

Pentru aplicarea la Componenta a III-a a Programului şi, respectiv, pentru solicitarea grantului, participantul va depune, personal sau on-line, următoarele documente:

* cererea de finanţare;
* planul de afaceri (model extras de pe site [www.odimm.md](http://www.odimm.md));
* extrasul din Registrul de Stat al persoanelor juridice/ extrasul din Registrul de Stat al întreprinzătorilor individuali / extrasul din Registrul Gospodăriilor Ţărăneşti (după caz);
* certificatul privind contul bancar;
* declaraţia pe propria răspundere privind lipsa datoriilor/restanţelor la bugetul public naţional;
* alte documente ale întreprinderii (după caz).

Documentele depuse de către participanţi pentru solicitarea grantului vor fi evaluate de către ODIMM şi vor fi prezentate pentru aprobare Comitetului de Supraveghere al Programului, ţinîndu-se cont de îndeplinirea tuturor criteriilor de eligibilitate.

Decizia finală privind acceptarea cererii de finanţare nerambursabilă şi oportunitatea acordării grantuluieste luată de Comitetul de Supraveghere al Programului.

Participanţii vor fi notificaţi privind acceptarea sau respingerea dosarului de participare la Program în termen de 10 zile din data şedinţei Comitetului de Supraveghere al Programului.

La decizia privind oportunitatea acordării grantului, prioritate se vor da întreprinderilor care:

* Creează locuri de muncă;
* Promovează exporturile şi substituie importurile;
* Implementează proiecte de eficienţă energetică;
* Sunt desfăşurate în zone defavorizate;
* Aplică tehnologii inovative sau transfer de know-how;
* Contribuie la crearea clusterelor.

În cazul acceptării dosarului menţionat, ODIMM va semna cu participantul un contract de finanţare nerambursabilă, în care vor fi prevăzute modul şi termenele de acordare a grantului şi va monitoriza împreună cu organizaţiile partenere cofinanţatoare procesul de finanţare.

Grantul va fi transferat beneficiarului după efectuarea de facto a investiţiei, în baza documentelor justificative prezentate la ODIMM.

Grantul poate fi transferat în cel mult 3 tranşe, în proporţie de 50% din investiţia efectuată, în limita sumei finanţării nerambursabile, stipulate în contractul de finanţare nerambursabilă.

**Componenta a IV-a** – Monitorizare postfinanţare şi evaluare a Programului.

În vederea evaluării impactului Programului, ODIMM împreună cu organizaţiile partenere co-finanţatoare vor monitoriza întreprinderile finanţate.

ODIMM va prezenta trimestrial Comitetului de Supraveghere rapoarte de monitorizare şi evaluare a Programului.

Beneficiarul Programuluiva fi obligat, pentru o perioadă de minim 2 ani după transferul ultimei tranşe de grant, să menţină neschimbaţi fondatorii întreprinderii, să nu modifice genul de activitate al întreprinderii cu activităţi neeligibile prevăzute de Program, să nu utilizeze mijloacele financiare din cadrul Programului în alte scopuri decît cele pentru care au fost acordate.

În caz contrar, suma grantului transferată, cheltuielile suportate de ODIMM în procesul de analiză, evaluare şi acceptare a dosarului depus, precum şi de administrare a contractului de finanţare nerambursabilă vor fi rambursate de către beneficiar, la contul ODIMM.

**9. Bugetul**

Bugetul Programului se estimează la 100 milioane lei, resurse atrase de la partenerii de dezvoltare, precum şi din alocaţiile bugetului de stat.

**10. Rezultate scontate**

Implementarea Programului urmăreşte:

a) sporirea volumului de investiţii în economia naţională (cu cel puţin 200 milioane de lei);

b) sporirea volumului de remitenţe investite în economia naţională (cu cel puţin 100 milioane de lei moldoveneşti);

c) crearea şi/sau dezvoltarea a cel puţin 500 afaceri, dintre care 70% în zonele rurale;

d) micşorarea emigrării şi a ratei şomajului, prin crearea noilor locuri de muncă (cel puţin 1500 locuri de muncă noi);

e) revigorarea economiei locale şi naţionale;

f) susţinerea dezvoltării noilor activităţi economice;

h) stimularea exporturilor de bunuri şi servicii;

i) stimularea preluării şi aplicării bunelor practici în economie;

j) facilitarea accesului IMM la mijloacele financiare pentru iniţierea/dezvoltarea unei afaceri;

k) creşterea eficienţei investiţiilor în deschiderea sau dezvoltarea afacerii;

m) sporirea culturii antreprenoriale şi formarea aptitudinilor necesare pentru gestionarea unei afaceri.